DEMCO บวกสวนตลาด-รอข่าวดีปรับโครงสร้าง WEH แถมนอนกิน backlog ยาว
DEMCO บวกสวนตลาด-รอข่าวดีปรับโครงสร้าง WEH แถมนอนกิน backlog ยาว บล.กรุงศรีแนะซื้อเป้า 17.10 บ.
4 มิ.ย. 2558

ผู้สื่อข่าวรายงานว่า ราคาหุ้น บริษัท เด็มโก้ จำกัด (มหาชน) หรือ DEMCO ณ เวลา 11.05 น.อยู่ที่ 13.50 บาท บวก 0.30 หรือ 2.27% มูลค่าการซื้อขาย  28.91 ล้านบาท ขณะที่ดัชนีหุ้นไทยโดยรวมลบ 0.19%
 
บล.กรุงศรี ระบุในบทวิเคราะห์ (4 มิ.ย.)ว่า แนะนำ “ซื้อ” DEMCO ราคาเป้าหมาย 17.10 บาท/หุ้น เนื่องจากยังรอข่าวดีเกี่ยวกับการปรับโครงสร้างการถือหุ้นของ WEH อยู่ ซึ่งคาดว่าน่าจะเสร็จเรียบร้อยภายในเดือนกรกฎาคม 2558
แต่อย่างไรก็ตามได้ปรับลดราคาเป้าหมายของ DEMCO ลงจาก 18.60 บาทเหลือ 17.10 บาท เพื่อสะท้อนถึงผลของการปรับลดประมาณการกำไรสุทธิและการที่งาน EPC ของโครงการโรงไฟฟ้าขยะสองแห่ง (แห่งละ 8MW) หดหายไป และได้เพิ่มมูลค่าของโครงการน้ำประปาในลาวเต็ม 1.2 บาท เข้าไปในการประเมินมูลค่าหุ้น จากเดิมที่ใส่มูลค่าเอาไว้แค่ครึ่งเดียวเท่านั้น
ในส่วนของการปรับโครงสร้างการถือหุ้นของ WEH ถ้าหากดีลนี้ไม่ประสบความสำเร็จ ก็หมายความว่ามีความเสี่ยงที่โครงการผลิตไฟฟ้าพลังงานลมของ WEH ห้าโครงการ (กำลังการผลิตรวม 450 MW) อาจจะถูกยกเลิก ซึ่งจะทำให้ต้องปรับลดราคาเป้าหมายลงอีก 1.70 บาทเหลือ 15.40 บาท
ขณะที่สิ้นเดือนพ.ค. DEMCO น่าจะมี backlog งาน EPC ในมือประมาณ 6.1 พันล้านบาท ซึ่งบริษัทจะรับรู้เป็นรายได้ในปี 2558 ประมาณ 3.7 พันล้านบาท ในขณะที่อีก 2.4 พันล้านบาทจะรับรู้ในปี 2559 ในขณะที่ บริษัทรับรู้รายได้จากงาน EPC 950 ล้านบาทไปแล้วในไตรมาสที่ 1/58
อีกทั้งคาดว่า DEMCO มีโอกาสที่จะเพิ่มมูลค่า backlog จากสัญญา EPC ขนาดใหญ่ที่รออยู่ข้างหน้าซึ่งได้แก่  (1) โครงการผลิตไฟฟ้าพลังงานลมสามแห่ง (126 MW) ของ EA ซึ่งมีมูลค่างาน 2.0 พันล้านบาท และ (2) การที่รัฐบาลเปิดประมูลโครงการผลิตไฟฟ้าจากแสงอาทิตย์รอบใหม่สำหรับบริษัทเอกชนกำลังการผลิตรวม 990 MW ซึ่งเคาดว่าบริษัทจะได้งาน EPC ในส่วนนี้ประมาณ 1.2 พันล้านบาท